  Майя Бывальцева Матысь дыре Удмуртиын коронавирус инфекцилэсь вакцина пуктыны 60 пунктъёс ужаны кутскозы. Соос ёрос эмъяськонниосын но карысь поликлиникаосын усьтӥськозы. Та дыре ваньмаз пунктъёсын вакцинаез возьыны кулэ луись тӥрлык вань ни. Со сярысь элькунысь тазалыкез утёнъя министерстволэн пресс-службаез ивортӥз. Кызьы вераз министерствоысь вакционопрофилактикая внештатной ӧнерчи Елена Корякина, элькунын улӥсьёслы «Гам - КОВИД - Вак» вакцина пуктылозы. Сое -18 градуслэсь кезьыт интыын возьыны кулэ, соин ик Вакцинопрофилактикая элькун центрын нимысьтыз кынтӥсь камера дасямын, отын ялан -25 градус улэ. Каръёсы но ёросъёсы вакцинаез термоконтейнеръёсын нуллозы. Туннэ нуналлы котькудӥз эмъяськонни кулэ тӥрлык басьтӥз ни, отчы пыро: 8-10 час ӵоже температураез возьыны быгатӥсь термоконтейнеръёс, хладоэлементъёс, температураез чаклась термоиндикатор но кынтӥсь лар. Эмъяськонниосын ог толэзьлы тырмымон вакцина возиськоз Елена Корякина, Удмуртиысь тазалыкез утёнъя министерствоысь вакционопрофилактикая валтӥсь внештатной ӧнерчиАли Удмуртиын 1 сюрс 299 доза вакцинаез возьмало. Сое «горд зонаын» тыршись эм ужасьёслы пуктозы. 2021-тӥ арын толшоре мукет категориосысь кунмуртъёс понна вакцинация кутскоз. Прививка пуктыны гожтӥськыны кулэ ӧвӧл – котькудзэ терапевтъёс ӧтёзы. Коронавируслэсь вакцинация котькыӵе вакцинацилэн огъя кабъёсызъя ортчоз. Со пӧртэм категориосъя пумен паськытаса мыноз. Нырысетӥ категория – «горд зонаын» тыршись эм ужасьёс, кыкетӥез – дышетон удысын ужасьёс, куинетӥез – улон-вылонэз радъясь ёзэсъёсын ужасьёс но озьы азьлань Елена Корякина, Удмуртиысь тазалыкез утёнъя министерствоысь вакцинопрофилактикая валтӥсь внештатной ӧнерчиПрививкалы пумит луись тодметъёс пӧлын вакциналэн ёзлюкетъёсызлы ортчыт шӧдонлык, нырысетӥ люкетсэ пуктэм бере лябӟон, 18 аресозь но 60 арес бере арлыд, секытэн луон но вож нуныез нонтон. Вакцинация дунтэк но ас мылкыд каремъя ортчытӥське.   7-тӥ толсурлы Удмуртиын коронавирус инфекциен черлан 190 выль учыръёсты пусйизы. Тегъёс: Тазалык Ижкар Удмуртия коронавирус вакцина прививка  